1. számú melléklet

**Beszámoló az SOS Gyermekfalu Kőszeg és az Ifjúsági Ház Sé**

**2014. évi tevékenységéről.**

Szombathely Megyei Jogú Város Önkormányzata és az SOS Gyermekfalu Magyarországi Alapítványa 2010-júliusától érvényes, valamint 2011-ben és 2013-ban módosított együttműködési megállapodása 10. pontja alapján.

A 2014 évről szóló beszámoló az SOS Gyermekfalu éves programjairól, a munkatársi állományról, a gazdasági tevékenységről, a gyermekfaluban folyó pedagógiai munkáról, kiemelten a gyermekek fejlesztéséről. A mellékletben részletesen tájékoztatva a testületet a kapott pénz felhasználásáról, valamint az éves létszám alakulásáról. Tájékoztatjuk Önöket a séi ifjúsági házunk fiataljai számára biztosított önkormányzati lakások felhasználásáról.

Az SOS Gyermekfalu Program Kőszeg a nemzetközi SOS Gyermekfalu szervezet (SOS Children’s Villages) részeként gondoskodik a vérszerinti családjukból kikerült gyermekek, fiatalok gondozásáról, neveléséről. A gyermekeket a gyermekfaluban levő családi házakban és a saját háztartásukban nevelik az erre a feladatra hosszútávon vállalkozó SOS nevelőszülők, akik befogadó szülőként végzik tevékenységüket. A Gyermekfalu Programhoz tartozik egy lakásotthon (séi Ifjúsági Ház), valamint külső férőhelyek.

**Működésünket meghatározza:**

***Vonatkozó jogszabályok:***

* 1997. évi XXXI. törvény a gyermekek védelméről és a gyámügyi igazgatásról (Gyvt.)
* 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről (NM rend.)
* 513/2013. (XII. 29.) Kormányrendelet a nevelőszülői foglalkoztatási jogviszony és a helyettes szülői jogviszony egyes kérdéseiről
* 235/1997. (XII. 17.) Kormányrendelet a gyámhatóságok, a területi gyermekvédelmi szakszolgálatok, a gyermekjóléti szolgálatok és a személyes gondoskodást nyújtó szervek és személyek által kezelt személyes adatokról
* VAC/SZGY/32-7/2014-es számú az SOS Gyermekfalu Kőszeg Nevelőszülői Hálózatának határozatlan időre szóló működési engedélye.
* VAC/SZGY/126-4/2014-es számú az SOS Ifjúsági Ház Sé határozatlan időre szóló működési engedélye.
* A Szociális és Gyermekvédelmi Főigazgatóság és az SOS-Gyermekfalu Magyarországi Alapítványa között 2013. december 9-én létrejött ellátási szerződés otthont nyújtó ellátás és utógondozói ellátási feladatokra
* Szombathely Megyei Jogú Város Önkormányzatával kötött együttműködési megállapodás nagykorú fiatalok elhelyezésére. Az Önkormányzat vállalta, hogy feladataink ellátáshoz összesen 10 db önkormányzati bérlakást biztosít. A lakások bérlőit a város Szociális és Családügyi Bizottsága jelöli ki Alapítványunk ajánlása alapján.
* Szakmai fejlesztési tervek (SOS standardok)
* SOS Kinderdorf International Statutum Preambulumában meghatározott irányelvek;

**Szakmai felügyeletet** a Vas Megyei Kormányhivatal Szociális és Gyámhivatala biztosítja.

**Alaptevékenységeink:**

Gyermekvédelmi szakellátás, szolgáltatástípusonként:

- otthont nyújtó ellátás

- utógondozói ellátás

- utógondozás

**a) Az ellátásban részesülők száma, korcsoportonkénti és ellátási formánkénti megoszlása, tendenciák (hazagondozás, örökbeadás, engedély nélküli eltávozások, bűncselekmények, rendkívüli események)**

2014. év december 31-én az SOS Gyermekfalu KőszegProgramjának engedélyezett férőhelyszáma összesen: 123 fő

* a kőszegi gyermekfaluban: 101 fő
* a séi lakásotthonban: 12 fő
* a séi Ifjúsági ház működtetésében lévő külső férőhelyen: 10 fő

összes férőhelyek száma: 123 fő

**A 2014. év december 31-iadatok a kőszegi gyermekfaluban**

**Ellátotti létszámunk**

* otthont nyújtó ellátásban részesült: 82 fő
* utógondozói ellátásban: 2 fő

összesen: 84 fő

**Az otthont nyújtó ellátásban részesülők közül**

* normál ellátást: 48 fő,
* különleges ellátást: 34 fő vett igénybe.

**Gyermekvédelmi státusz szerinti eloszlás**

* nevelésbe vett: 53 fő
* átmeneti nevelt: 25 fő
* tartós nevelt: 4 fő
* utógondozói ellátott: 2 fő

összesen: 84 fő

**Az ellátásban részesülők korcsoport szerinti megoszlása**

* 0-3 éves: 2 fő
* 4-5 éves: 13 fő
* 6-13 éves: 43 fő
* 14-17 éves: 24 fő
* 18 év felett: 2 fő

összesen: 84 fő

**Létszámváltozások**

Az év folyamán gyermekvédelmi gondoskodásba került: 8 fő

Bekerülések indokai: a szülők életvezetési problémái, szenvedélybetegsége miatti elhanyagolás, illetve a szülők lakhatási problémái.

Távozás 20 esetben történt. Két utógondozotti ellátottunk elérte a törvény által előírt korhatárt, így a gyámhivatal megszűntette ellátásukat. Mindketten elvégezték iskoláikat, munkahellyel rendelkeznek. Egyik fiatal albérletben lakik, másiknak otthonteremtési támogatás igénybevételével és SOS támogatással sikerült saját lakást vásárolni.

Három utógondozói ellátott úgy döntött, hogy önálló életet kezd, kérték ellátásuk megszűntetését, ketten haza mentek vérszerinti családjukhoz, egyikük pedig élettársi kapcsolatot létesített, és párjával albérletbe költözött. Az év folyamán ketten a nagykorúságuk betöltésekor nem kívántak a gyermekvédelmi rendszerben maradni, nem kértek utógondozói ellátást, hazatértek vérszerinti családjukba. Gondozási hely változás miatt két fő került el tőlünk, két kiskorú esetében pedig sikeres hazagondozás történt. A séi ifjúsági házunkba összesen 9 főt tudtunk áthelyezni.

**A 2014. év december 31-i adatok a séi Ifjúsági Ház és külső férőhelyein**

**Ellátotti létszám**

* otthont nyújtó ellátásban: 4 fő
* utógondozói ellátásban: 15 fiatal részesült.

összes ellátott: 19 fő

**Az ellátottak közül:**

* lakásotthonban él: 10 fő,
* külső férőhelyen: 9 fő tartózkodik

**Az otthont nyújtó ellátásban részesülők közül**

* normál ellátást: 2 fő
* különleges ellátást: 2 fő vett igénybe.

**Gyermekvédelmi státusz szerinti eloszlás**

* nevelésbe vett: 3 fő
* átmeneti nevelt: 1 fő
* utógondozói ellátott: 15 fő

összesen: 19 fő

**Az ellátásban részesülők korcsoport szerinti megoszlása**

* 14-17 éves: 4 fő
* 18 év felett: 15 fő

összesen: 19 fő

**Létszámváltozások**

Az év folyamán gyermekvédelmi gondoskodásba újonnan bekerült nem volt. A gyermekfaluból átkerült 9 fő és távozott5 fő. Három fiatal távozásának oka a törvény által megengedett korhatár elérése volt, egy fiatal saját kérésére lépett ki a rendszerből, hogy megkezdje önálló életét. Egy leány nagykorúságának elérése után nem kérte utógondozói ellátását, párjához költözött.

**Pedagógiai munka**

A gyerekek tanulmányi átlaga tanév végén a következőképp alakult. Általános iskola: 3,76, az alsóban és 3,28 a felső tagozaton, középiskola: 2,96, az átlag 3,38. Évismétlésre bukott 3 fő. Legjobb tanulónk középfokú OKJ-s szakképzés keretében egészségügyi asszisztensi képesítését kitűnő eredménnyel szerezte meg.

Húszan 4,00 átlag felett teljesítettek. Tanulást segítő programunknak köszönhetően a tanulmányi átlag 0,4-et javult.

Érettségit hárman tettek, szakiskolai tanulmányait 9 fő fejezte be, Egy fő, szeptembertől felvételt nyert a Budapesti Gazdasági Főiskola gazdasági informatikus szakára.

A tanév folyamán változatlanul működtek a különböző korrepetálások, fejlesztő foglalkozások: matematika, fizika, kémia, biológia német és angol nyelv, illetve heti három alkalommal fejlesztőpedagógus foglakozott a gyerekekkel. Az Őrségi Alapfokú Művészeti Iskolával fennálló megállapodásunk keretében tovább működött a kézműves oktatás. A szakkörön több gyermekünk elsősorban agyagozással, kerámia tárgyak készítésével foglalkozik. A másik népszerű program a rajzszakkör, ahol heti rendszerességgel foglalkoznak a rajz és a festészet különböző technikáival, s az elkészült művekkel pályázatokon vesznek részt a gyerekek. A másik sokak által kedvelt szabadidős elfoglaltság a sport. Gyermekeink szívesen játszanak labdajátékokat a legnépszerűbb a labdarúgás, és a kosárlabda. Ezen kívül cselgáncsedzésre valamint bokszedzésre járnak gyerekeink. Egy nyolcadikos fiú a győri ökölvívó akadémia résztvevője.

A Vas Megyei Kereskedelmi és Iparkamara szervezésében lehetőségünk adódott a tovább tanulás előtt álló és a már szakmát tanulókkal részt venni a budapesti Szakma Sztár Fesztiválon, ahol sok új ismerettel, tapasztalattal lettek gazdagabbak a fiatalok.

Egy szombathelyi fitnesz klubbal együttműködve a kisebb korosztály rendszeresen vesz részt játékos sportfoglalkozáson, mellyel az iskolán kívüli testmozgást tudjuk elősegíteni.

**Hazagondozás, örökbeadás**

Hazagondozás, az elmúlt évben két esetben volt, örökbeadás nem történt.

**Engedély nélküli eltávozások**

A gyermekfaluból engedély nélkül egy kiskorú távozott el két alkalommal, akit a bejelentés után két nap elteltével a rendőri szervek megtaláltak és átadták a nevelőszülőnek.

A séi Ifjúsági Házban engedély nélkül nem távozott el senki.

**Kapcsolattartás, együttműködés**

Az intézményeket elsősorban a területi igazgató, illetve az intézményvezetők képviselik. Szükség esetén a pénzügyi és működtetési vezető a kompetenciájához tartozó feladatok esetén, illetve delegálás alapján, a területet illetően is. A gyermekek érdekében a különböző együttműködő intézmények esetén a nevelőszülői tanácsadók, illetve a nevelőszülők járnak el. Az elmúlt évtől a gyermekvédelmi gyámok pedig a hatóságok előtti képviseletet illetve szükség szerint bekapcsolódnak ebbe a munkába. Velük nagyon jó munkakapcsolat alakult ki. Az óvodai, iskolai kapcsolattartás elsősorban a nevelőszülő feladata. A kapcsolattartás, és az együttműködés a vér szerinti szülőkkel prioritást élvez. Munkánk nagyon fontos eleme ez, melyet a nevelőszülők, és a pedagógus munkatársakon túl mindenki kiemelten kezel. Egy EMMI pályázat segítségével, erre külön programot is szerveztünk, melyen a vér szerinti szülők kompetenciáinak erősítését az egymás közötti kapcsolat javítását tűztük ki célul. Ezeket az összejöveteleket úgy szervezzük, hogy az érkező szülők az előadásokat, tréningeket követően egy kötetlen program keretében a saját gyermekeikkel együtt vegyenek részt.

**Rendkívüli esemény**

Rendkívüli esemény nem történt.

**Szabadidős programok, rendezvények**

* Tanulmányi félév értékelése, jó tanulók jutalmazása.
* Farsangi álarckészítés fánksütés, jelmezbál.
* Húsvéti készülődés, locsolkodás.
* Főzőiskola.
* "Miénk itt a rét!"című szabadtéri program (I. helyezés)
* Ballagások az óvodából, az általános és a középiskolákból.
* Gyermeknap a Mazda képviselőivel.
* Pedagógusok köszöntése.
* Új Hullám sportnap a gyermekfaluban
* Látogatás Borken városába.
* Gmeiner-nap Etyeken, SOS anyáknak gyűrűátadás.
* Nyári táborok: Kőszegen (óvodások), Caldonazzoban (általános iskolások).
* Balatonfüredi vitorlázás.
* Közös kirándulás egy ausztriai vidámparkba.
* Históriafutás a DK futóklubbal.
* SOS kispályás labdarúgó torna a város általános iskolai csapatainak részvételével.
* Mesemondó verseny a város alsó és felső tagozatos diákjai számára.
* Autoliv Kft régi támogatónk céges mikulás ünnepségén való részvétel.
* Diákkonferencia a három gyermekfalu fiataljainak.
* Karácsonyi műsor a gyermekfaluban, évértékelés a faluközösség részére.

**b) Változások az ellátás feltételeiben – személyi, tárgyi, elhelyezési**

**Humánerőforrás**

**Nevelőszülői hálózatunkban** 2014.ben a pszichológus állás betöltésre került , de,sajnos csak rövid időre, mert pszichológusunk saját szakmai fejlődése érdekében a szombathelyi kórházba ment dolgozni, megvált tőlünk. Jelenleg is keresünk erre a területre munkatársat. Nevelőszülői tanácsadók személyében is történt változás. A faluban dolgozó nevelőszülői tanácsadó kollégát kineveztük az ifjúsági ház vezetőjévé, onnét pedig egy munkatárs átjött a gyermekfaluba az ő helyére.Ez a munkatársunk később a TEGYESZ- hez ment gyermekvédelmi gyámnak. A keresést követően találtunk új munkatársat a nevelőszülői tanácsadó pozícióra, aki 2015-ben kezdte el munkáját.

Megbízási szerződéssel foglalkoztatunk, 6 fő korrepetáló pedagógust, valamint 2 fő szakkörvezetőt. Nyári táborainkba is a saját munkatársakon túl, szintén megbízással foglalkoztatunk pedagógusokat.

2014-ben egy nevelőszülőnk nyugdíjba ment, gyermekei pedig átkerültek az Ifjúsági házba. őt még nem sikerült pótolni, jelenleg is keresünk nevelőszülőt. Segítőink létszáma 6 fő maradt, plusz 2 családnál segítő társat (férj) is foglalkoztatunk. A nevelőszülők leterheltsége ez által csökkent.

**Séi Ifjúsági Házban** dolgozó alkalmazottak létszámában a fentieken túl nem volt változás.Az alkalmazottak képzése, továbbképzése a továbbképzési terv alapján folyamatos, az ehhez szükséges pénzösszeget a fenntartó biztosítja. Nevelőszülőink, és munkatársaink részére folyamatosan lehetőség van szupervízión való részvételre.

**Beruházások, felújítások**

* Gyermekfaluban a játszótér és lépcső felújítás
* 12 db Vaillant kazán vásárlása / cég kedvezménnyel/
* Internet hálózat fejlesztés
* Sé II. külső férőhely kialakítása, berendezése
* Leier Hungária által adományozott térkövekből kialakításra került sakktábla, valamint kerti pihenőSé-ben.

**c) Afelügyeleti szervek által végzett gyermekvédelmi szakmai ellenőrzések tapasztalatainak bemutatása**

A tavalyi év során a Vas Megyei Kormányhivatal Szociális és Gyámhivatala három ízben tartott ellenőrzést nevelőszülői hálózatunkban Kőszegen és egy alkalommal Sében.

2014. március 18-án a lakásotthonban tett látogatás alkalmával az ellenőrzést végző véleménye szerint a szakmai munka színvonalas, az intézményvezető és a szakalkalmazottak felkészültek, feladatukat lelkiismeretesen, a gyermekek, fiatalok érdekeinek szem előtt tartásával látják el. A nagykorú utógondozói ellátottakat szükség szerint segítik az önálló életvezetés kialakításában,a beilleszkedésben, ügyintézésben. A lakásotthon-vezető igyekszik összefogni a szakalkalmazottakat annak érdekében, hogy a nevelőmunka egységes szellemben folyjék Törekszenek a viselkedési problémák hatékony kezelésére, a házirend következetes betartatására. Azintézmény vezetője és munkatársai megpróbálnak rugalmasan alkalmazkodni a felmerülő problémákhoz, szükségletekhez.

Változatlanul jellemző a nyitottság, és a jó együttműködési készség a társintézmények, hatósági jogkört gyakorlók, civil szervezetek felé.

2014. augusztus 16-án a Gyermekfaluban tett látogatás során nevelőszülői hálózatunk működését, személyi, tárgyi feltételeit tekintették át.

Az ellenőrzésről készült jegyzőkönyvben foglaltak szerint: az intézmény működtetése jogszerű, személyi és tárgyi feltételei biztosítottak. Szakmai munkánk színvonalas, mely a körültekintő, jól előkészített kihelyezéseknek, és nem utolsósorban a nagy szakmai tapasztalattal rendelkező, rugalmas, nyitott vezetésnek, és az elkötelezett munkatársaknak köszönhető.

2014.szeptemberében Gerencsér Mónika nevelőszülő Szombathely, Szent Imre herceg u. 49. számú háztartásában, és Balogh Zsuzsanna Táplánszentkereszt, Kossuth u. 23. szám alatti otthonában tett látogatást. A gyermekvédelmi szakreferens megállapítása szerint a nevelésbe vett gyermekek jó körülmények között, kényelmes, esztétikus környezetben nevelkednek, teljes körű ellátásuk biztosított. A gyermekek megkapják az egyéni törődést, figyelmet, ami kiegyensúlyozott fejlődésükhöz szükséges.

2014-ben az SZGYF részéről is volt egy ellenőrzés, ami nagyon jó légkörben zajlott, a nap során az ellenőrzést végző, mindent rendben talált, meg volt elégedve a tapasztaltakkal.

**d) Jövőre vonatkozó célok, javaslatok, elképzelések - szükségleteknek megfelelő férőhelybővítések**

**Fontosabb tervek 2015-re**

* az SOS Gyermekfalu Program folytatása
* IH utógondozott otthonná átalakításának előkészítése.
* Az integrált gyermekfalu kialakításának előkészítése
* Patronálói pénzalap felhasználásával további fiatalok segítése, helyzetbe hozása

**Fontosabb események 2015-re**

* Vér szerinti családokkal közös programok
* Farsangi mulatságok
* Gmeiner futóverseny
* Tanév értékelése
* SOS Labdarugó Kupa,
* Mesemondó verseny,
* Karácsony ünnep,
* Szilveszteri futás.

**Ezúton is szeretnénk megköszönni Szombathely Város Önkormányzatának, a Képviselő Testületnek a 2014 évi támogatását.**

* Kőszeg 2015. március 31.

 Szilágyi Imre

 mb. területi igazgató